**Referat fra møte i FAU, 9.10.19.**

*Tilstede: Odd Arne Eliasen, Bente Engenes, Randi Helene Gangshei, Anlaug Askland, Marianne Klepp Grashei, Susanne Aabakk, Audun Brekke Sandhaug, Tobias Tangen, Jannicke Opheim og Silje Flåstøyl (referent).*

1. **Møteinnkallinga ble godkjent**.
2. **FAU ble konstituert.**Leder: Jannicke Opheim, nestleder: Audun Brekke Sandhaug.  
   Leder og nestleder i FAU er med i SU. Det legges opp til å ha SU-møter rett etter FAU-møtene. Dersom leder eller nestleder i FAU må melde frafall fra et SU-møte, blir det valgt en annen representant fra FAU samme dag. Vi velger ikke en fast vara.  
   Rektor er ikke medlem i FAU, men kommer når han blir innkalt. Rektor er referent/ sekretær i SU.  
     
   Det er satt opp to ordinære møter til i FAU dette skoleåret:   
   12. februar og 22. april 2020. Det kalles inn til ekstraordinære møter dersom det kommer inn saker som må behandles utenom disse to datoene.  
     
   Skolen sender ut påminnelse til alle foresatte på skolen i forkant av møtene, slik at de kan ta kontakt med sin klasses FAU-representant om de ønsker det.  
     
   Referater og relevante dokumenter fra FAU legges på skolens hjemmeside. I tillegg kan de klassene som har hemmelige Facebook-grupper legge det der, slik at det blir enda mer tilgjengelig for foreldrene.
3. **Skoleruta** for de tre neste årene ble godkjent.
4. **Planen over skolens uteområde** ble gjennomgått. Foreldre fra mellomtrinnet fortalte at deres barn var fornøyde med planen og at de følte seg godt involvert i prosessen.   
   FAU ser at «street workout» gjerne kan flyttes til badeplassen, for vi tror ikke at det kommer til å bli så mye brukt som de andre planlagte nyanskaffelsene på skolen.  
   Amfiet derimot, er noe FAU ønsker høyt prioritert. Dette er en arena som kan fungere som flerbruksareal. Et samlingssted for flere målgrupper. Skolen har per i dag ikke noe egnet sted å samle alle elevene på, og ser at et slikt amfi kan være svært nyttig til undervisning. Det vil også kunne bli et samlingspunkt for elevene i friminuttene.   
   FAU ønsker at Samfunn/ rådmann amfiet inn i budsjettet, og lager en egen sak på dette.  
   De øvrige leikeapparatene, benkene og trærne på planen for uteområdet ser også veldig bra ut.
5. **Informasjon fra rektor.**   
   -Læringsmiljøprosjektet: Skolen jobber for å bedre læringsmiljøet og stoppe mobbing, og synes det er konkrete og nyttige foredrag/opplegg de har fått. De har fått tilbakemelding fra foreldre om at elevene har satt pris på positiv forsterkning fra lærere så langt dette skoleåret. Nye lærere på skolen deler erfaringen sin fra andre skoler, og kommer med nye innspill. Det er positivt å lære av/ inspirere hverandre.  
   -Ny SFO-leder: Anette Skarli. Denne stillingen er nå større enn den var i fjor.  
   *(Det kom et par kommentarer fra foreldrene ang. SFO. Selv om SFO ikke er FAU sitt område, tas kommentarene med i referatet:  
   1 – Ønske om å endre åpningstida fra 07.15 til 07.00.  
   2 – Ønske om at elever med IOP skal få tilsvarende ressurser på SFO.)*  
   Foreldre stilte spørsmål om det er mangel på kvalifiserte vikarer. Både for lengre vikariater og tilkallingsvikarer. Er det utlyst vikarstillinger? Er det etterlyst tilkallingsvikarer?
6. **Informasjon om Polenturen**.  
   Rektor viste til referatet fra et møte i vår. Det er slutt på Polenturene i skolens regi fra og med neste år. Dugnad er likevel lov, og foreldre som ønsker det, kan arrangere tur utenom skoletida. Vi fikk høre at ei klasse planlegger å ta en Polentur i slik privat regi.  
   Rektor fortalte at saken ligger hos politikerne nå. FAU diskuterte muligheten for å gå tilbake til å ha klassetur slik det ble gjort før Polenturene. Det burde være mulig å ha en økonomisk overkommelig tur i skolens regi der det er noe relevant faglig innhold, slik at den kan legges til i skolens ekskursjonsplan. Flere foreldre fortalte at det var Oslotur da de gikk på skolen. Her er det mange muligheter for faglig relevante aktiviteter.   
     
   Noen foreldre lurte på hvordan det blir med 17. maifremover?   
   Dette er en god inntektskilde, dersom det legges opp til en rimeligere tur for elevene fra nå av. FAU ønsker å få avklart tidlig om det er ei skoleklasse som skal arrangere 17. mai 2020.